b'\n_START_ARTICLE_\nKokand\n_START_PARAGRAPH_\nKokand (alternativt: Khokand, Khoqand; usbekisk: Quqon; russisk: \xd0\x9a\xd0\xbe\xd0\xba\xd0\xb0\xd0\xbd\xd0\xb4; tadsjikisk/persisk: \xd0\x9a\xd1\x83\xd0\xba\xd0\xb0\xd0\xbd\xd0\xb4/\xda\xa9\xd9\x88\xda\xa9\xd9\x86\xd8\xaf\xc2\xa0; tsjagatai: \xd8\xae\xd9\x88\xd9\x82\xd9\x86\xd8\xaf) er en by i Ferganaprovinsen i det \xc3\xb8stlige Usbekistan, p\xc3\xa5 den s\xc3\xb8rvestre kanten av Ferganadalen. Kokands befolkning var 192\xc2\xa0500 i 1999 og byen ligger p\xc3\xa5 409 meter._NEWLINE_Siden 18. januar 2008 har Kokands historiske sentrum st\xc3\xa5tt p\xc3\xa5 Usbekistans tentative verdensarvsliste.\n_START_SECTION_\nBeskrivelse\n_START_PARAGRAPH_\nKokand ligger i krysningspunktet for gamle handelsveier og langs to viktige veier i Ferganadalen, blant annet den s\xc3\xa5kalte silkeveien._NEWLINE_Kokands eksistens har v\xc3\xa6rt kjent siden 900-tallet, under navnet Khavakend og ble ofte nevnt av reisende med karavanrutene mellom India og Kina. Mongolske styrker \xc3\xb8dela byen p\xc3\xa5 1200-tallet. Dagens by begynte som en befestning i 1732, p\xc3\xa5 ruinene av et eldre fort. I 1740 ble det hovedstaden i et usbekisk fyrsted\xc3\xb8mme, Khanatet Kokand, og det var det religi\xc3\xb8se senteret i Ferganadalen, med over 300 moskeer._NEWLINE_I 1876 ble byen erobret av russiske styrker under general Mikhail Skobelev og ble en del av russisk Turkistan.'